ඒ අනුව අමාත්‍යවරුන් 06 දෙනෙකුගේ අමාත්‍ය ධූර වෙනස් කෙරුණු අතර නාමල් රාජපක්ෂ අමාත්‍යවරයාට තවත් අමාත්‍යාංශයක් හිමි වුණා.ඒ අනුව පවිත්‍රා වන්නිආරච්චි ප්‍රවාහන අමාත්‍යවරිය ලෙසත් කෙහෙළිය රඹුක්වැල්ල සෞඛ්‍ය අමාත්‍යවරයා ලෙස දිවුරුම් දෙනු ලැබුවා.එමෙන්ම මහාචාර්ය ජී.එල්. පිරිස් නව විදේශ අමාත්‍යවරයා ලෙස දිවුරුම් දුන් අතර, අධ්‍යාපන අමාත්‍යවරයා ලෙස දිවුරුම් දුන්නේ දිනේෂ් ගුණවර්ධනයි.මීට අමතරව විදුලිබල අමාත්‍යවරයා ලෙස ගාමිණී ලොකුගේ දිවුරුම් දුන් අතර, නව ජනමාධ්‍ය අමාත්‍යවරයා ලෙස ඩලස් අලහප්පෙරුම දිවුරුම් දුන් බවයි ජනාධිපති මාධ්‍ය ඒකකය සඳහන් කළේ.එමෙන්ම, නාමල් රාජපක්ෂ මෙතෙක් පැවති තරුණ කටයුතු හා ක්‍රීඩා අමාත්‍ය ධුරයට අමතරව සංවර්ධන සම්බන්ධීකරණ අධීක්ෂණ අමාත්‍යවරයා ලෙස ජනාධීපතිවරයා ඉදිරියේ පෙරවරුවේ දිවුරුම් දී තිබෙනවා.මේ අතර හිටපු සෞඛ්‍ය ඇමතිනි පවිත්‍රා වන්නිආරච්චි කොවිඩ් වසංගතය හමුවේ සෞඛ්‍ය සේවාව ශක්තිමත්ව පවත්වාගෙන යෑමට තමාට ලබාදුන් සහයෝගය වෙනුවෙන් සියලු සෞඛ්‍ය කාර්ය මණ්ඩලවලට සිය කෘතඥතාව පළ කරමින් සෞඛ්‍ය අමාත්‍යාංශයට සමුදුන්නා.ඇය පැරණි අමාත්‍යාංශයේ කාර්ය මණ්ඩලයට සමුදී යමින් සිටියදී අමාත්‍යවරියට එම පරිශ්‍රය තුළදී නව සෞඛ්‍ය අමාත්‍ය කෙහෙලිය රඹුක්වැල්ල හමුවුණා.